钦定古今图书集成/理学汇编/学行典/第173卷 > 钱德洪
## 钦定古今图书集成/理学汇编/学行典/第173卷 > 钱德洪

按《野史钱德洪传》：“德洪名宽，后以字行，改字洪甫，馀
姚人。王守仁自南京兵部尚书归里，德洪偕邑中同
志数十人共禀学焉。”时四方士从守仁游者踵至，德
洪与王畿先为疏通其大指，而后卒业于守仁，遂称
为教授师。嘉靖五年，举会试径归。七年冬，偕畿入都
赴廷试，闻守仁讣，乃奔丧至贵溪，议丧服。或曰：“昔七
十子丧孔子，若丧父而无服。”德洪曰：“吾夫子没于道
路，无丧主，弟子何可以无服？然某也有亲在，麻衣布
绖，弗敢有加焉。”畿曰：“我已无亲。”遂服斩衰丧归。德洪
与畿筑室于场，以终心丧。十一年始成进士。除苏州
教授。内艰服阕，起国子监丞，寻迁刑部主事，历郎中。
郭勋之下诏狱也，主者鞫实，移部定罪。德洪据狱词
论死。廷臣恶勋甚，必欲坐以不轨谋，疑德洪故与轻
比。言官遂劾德洪不习刑名。而帝雅不欲置勋死，方
恶法官重拟，遂因言官疏下德洪诏狱。所司列上其
罪，已出狱矣。帝曰：“始朕命典狱官毋加勋桎梏，而德
洪故违之。此与勋不领敕何异？其再加诏狱考讯。”时
御史杨寿、都督赵卿亦在系。德洪与讲《易》不辍，久之，
始斥为民。德洪既废，遂周流四方，号召同志，与论良
知之学，所至迎谒恐后。时南方讲席益盛，士大夫率
务讲学为名高。而德洪与畿以守仁高弟，尤为士人
所宗。然两人性行颇异，德洪彻悟不如畿，畿持循亦
不如德洪。故畿竟入于禅，而德洪犹不失儒矩矱。至
年七十，作《颐闲疏》告四方，始不出游。穆宗立，诏复官，
即家进阶朝列大夫致仕。神宗嗣位，复进一阶。万历
二年卒，年七十九。学者称“绪山先生。”